ওয়েলসের আন্তর্জাতিক সম্পর্ক

**ওয়েলসের আন্তর্জাতিক সম্পর্ক** রক্ষার মূল লক্ষ্য হলো বিশ্বদরবারে ওয়েলস এবং ওয়েলসীয় স্বার্থের প্রচার, ওয়েলসের অর্থনীতির বিকাশ এবং ওয়েলসকে একটি বৈশ্বিকভাবে দায়িত্বশীল জাতি হিসেবে প্রতিষ্ঠা করা। বর্তমানে ওয়েলসের আন্তর্জাতিক সম্পর্ক বিষয়ক দায়িত্ব ওয়েলসের প্রথম মন্ত্রীর (সরকার প্রধান ওপর ন্যস্ত রয়েছে, তবে প্রয়োজনে এই দায়িত্ব অন্য কাউকে অর্পণও করা যেতে পারে।

ওয়েলস সরকার পরিচালিত ২১টি আন্তর্জাতিক অফিসের একটি বিস্তৃত নেটওয়ার্কের মাধ্যমে এ সম্পর্ক বজায় রাখা হয়, যার উপস্থিতি রয়েছে লন্ডন, বেলজিয়াম, কানাডা, চীন, আয়ারল্যান্ড, ফ্রান্স, জার্মানি, ভারত, জাপান, কাতার, সংযুক্ত আরব আমিরাত এবং যুক্তরাষ্ট্রের পাঁচটি শহরে। এ ছাড়াও, ওয়েলস সরকার বিভিন্ন দেশ ও অঞ্চল যেমন বাস্ক দেশ এবং জাপানের ওওইতা প্রশাসনিক অঞ্চলের সঙ্গে পারস্পরিক সমঝোতা স্মারক বা চুক্তি স্বাক্ষর করেছে। এসব স্থায়ী প্রতিনিধিত্বের পাশাপাশি, প্রথম মন্ত্রীসহ অন্যান্য কর্মকর্তা বিদেশ সফর করেন, যা সাধারণত সেন্ট ডেভিড'স ডে উপলক্ষে অনুষ্ঠিত হয়। প্রতি বছর একটি নির্দিষ্ট দেশের প্রতি ফোকাসও দেওয়া হয়— যেমন "জার্মানিতে ওয়েলস" (২০২১), "কানাডায় ওয়েলস" (২০২২), এবং "ফ্রান্সে ওয়েলস" (২০২৩)।

ওয়েলসের বিকেন্দ্রীকরণ প্রক্রিয়ায় বিংশ ও একবিংশ শতাব্দীতে যেসব নীতি ক্ষেত্র ওয়েলস সরকারকে আইন প্রণয়নের জন্য অর্পণ করা হয়েছে, তা মূলত অভ্যন্তরীণ নীতিমালার আওতাধীন। তবে যুক্তরাজ্য সরকার কিছু নীতিগত বিষয়ে এখতিয়ার রেখে দিয়েছে, যেগুলোকে সংরক্ষিত ক্ষেত্র বলা হয়। এর মধ্যে রয়েছে পররাষ্ট্রনীতি, যুদ্ধ ঘোষণা, এবং আন্তর্জাতিক চুক্তি সম্পাদনের বিষয়াদি। তবুও, একটি দেশ এবং গুরুত্বপূর্ণ অর্থনৈতিক একক হিসেবে ওয়েলস অনেক দেশের সরকার, সংসদ, অঞ্চল এবং ইউরোপীয় ইউনিয়ন-এর মতো আন্তর্জাতিক সংগঠনের সঙ্গে আন্তর্জাতিক সম্পর্ক বজায় রাখে।
## আন্তর্জাতিক কার্যক্রম
ওয়েলসের পররাষ্ট্রনীতি পরিচালনার ক্ষমতা বিকেন্দ্রীভূত নয়, বরং এটি যুক্তরাজ্য সরকারের অধীনে পরিচালিত হয়, যা বিকেন্দ্রীকরণের চুক্তির আওতায় পড়ে। তা সত্ত্বেও, ওয়েলস সরকার একটি আন্তর্জাতিক কৌশল অনুসরণ করে। ২০১৮ সালে এলুনেড মর্গ্যানকে আন্তর্জাতিক সম্পর্কবিষয়ক মন্ত্রী নিযুক্ত করা হয়, তবে ২০২০ সালে এই দায়িত্ব ওয়েলসের প্রথম মন্ত্রী মার্ক ড্রেকফোর্ডের অধীনে স্থানান্তর করা হয়, এবং তা ভন গেথিংয়েরআমলেও প্রথম মন্ত্রীর অধীনে থেকে যায়। সিনেথ (ওয়েলস পার্লামেন্ট) একটি ছোট আন্তর্জাতিক সম্পর্ক দল (International Relations Team - IRT) পরিচালনা করে, যা স্পিকার, কমিশনার ও সংসদ সদস্যদের আন্তর্জাতিক কর্মকাণ্ডে সহায়তা প্রদান করে।

১৯৯৯ সালে সিনেথ চারটি প্রধান দলের নেতৃবৃন্দ কর্তৃক স্বাক্ষরিত একটি প্রস্তাব পাশ করে কমনওয়েলথ পার্লামেন্টারি অ্যাসোসিয়েশনের সদস্যপদ গ্রহণ করে এবং সে বছর ত্রিনিদাদে অনুষ্ঠিত সাধারণ পরিষদের বৈঠকে আনুষ্ঠানিকভাবে সদস্যপদ লাভ করে। ২০২২ সালে কার্ডিফ বিশ্ববিদ্যালয়ের জননীতি অধ্যাপক লরা ম্যাকঅ্যালিস্টার মন্তব্য করেন যে, বৈশ্বিকায়নের প্রসার এবং ওয়েলসের রপ্তানি বৃদ্ধির ফলে “ওয়েলসের মতো তুলনামূলকভাবে ছোট একটি দেশ এখন আন্তর্জাতিক অঙ্গনে আরও আত্মবিশ্বাসের সঙ্গে অংশগ্রহণ করতে পারবে”।

### ওয়েলসের আন্তর্জাতিক কার্যালয়সমূহ
২০২০ সাল থেকে ওয়েলস সরকারের আন্তর্জাতিক কৌশল “ওয়েলস, ইউরোপ এবং বিশ্ব” অনুযায়ী দেশভিত্তিক সম্পর্ক প্রতিষ্ঠিত হয়েছে। যেমন- জার্মানি, ফ্রান্স, আয়ারল্যান্ড, যুক্তরাষ্ট্র এবং কানাডার সঙ্গে; এবং আঞ্চলিক সম্পর্ক গড়ে উঠেছে।  এছাড়া

### আন্তর্জাতিক কৌশল
২০২০ সালের জানুয়ারিতে আন্তর্জাতিক সম্পর্ক ও ওয়েলস ভাষাবিষয়ক তৎকালীন মন্ত্রী আন্তর্জাতিক কৌশল উপস্থাপন করেন। এই কৌশলটি ৫ বছরের জন্য পরিকল্পিত এবং এর লক্ষ্যসমূহ হলো:

* আন্তর্জাতিক পরিসরে ওয়েলসের পরিচিতি বৃদ্ধি।
* ওয়েলসের অর্থনীতি বৃদ্ধি; ওয়েলসের ব্যবসায়ীদের রপ্তানি বৃদ্ধিতে সহায়তা; ওয়েলসে বিনিয়োগ উৎসাহিত করা; কর্মসংস্থান ও সুযোগ তৈরি করা; নতুন প্রযুক্তির ব্যবহার ও উন্নয়ন।
* স্থায়িত্বের প্রতিশ্রুতি।

### সেন্ট ডেভিড'স ডে আন্তর্জাতিক সফর
ওয়েলসের প্রথম মন্ত্রীরা নিয়মিতভাবে সেন্ট ডেভিড'স ডে-তে (১ মার্চ) কূটনৈতিক সফরে অংশ নেন। কারউইন জোন্স তার সময়কালে (২০১১–২০১৮) ব্রাসেলস, ওয়াশিংটন ডিসি, নিউইয়র্ক, বার্সেলোনা ও মন্ট্রিয়ালে সফর করেন। তার উত্তরসূরি মার্ক ড্রেকফোর্ড ওই দিন একক সফর করেন ব্রাসেলসে (এবং ২০১৯ সালে প্যারিসে), যা তার আমলে ইউরোপীয় কূটনীতিতে গুরুত্বারোপকে নির্দেশ করে।

### তাইথ
২০২২ সালের সেপ্টেম্বর মাসে ওয়েলস ইরাসমাস কর্মসূচির বিকল্প হিসেবে 'তাইথ' নামক একটি শিক্ষার্থী বিনিময় কর্মসূচি শুরু করে। এই কর্মসূচির লক্ষ্য চার বছরের মধ্যে ১৫,০০০ শিক্ষার্থী ও কর্মীকে বিদেশে পাঠানো এবং ১০,০০০ জনকে ওয়েলসে কাজ বা পড়াশোনার জন্য আনা।

## ক্রীড়া
ওয়েলস সরকার বিদেশে দেশের পরিচিতি বাড়াতে রাগবি এবং রাগবি-ভিত্তিক ইভেন্ট ব্যবহার করে।

২০২২ সালের ফিফা বিশ্বকাপ উপলক্ষে ওয়েলস সরকার দেশের সংস্কৃতি আন্তর্জাতিক পর্যায়ে তুলে ধরতে নানা উদ্যোগ নিয়েছিল। এর অংশ হিসেবে ফুটবলের ইতিহাস ও ঐতিহ্য সংরক্ষণের জন্য একটি ওয়েলস ফুটবল জাদুঘর প্রতিষ্ঠা করা হয়।

## ইউরোপীয় সম্পর্ক
ওয়েলস সরকারের একটি আন্তর্জাতিক দপ্তর ব্রাসেলসে অবস্থিত, যা মূলত ইউরোপীয় ইউনিয়নের বিষয়াবলির ওপর কাজ করে। এছাড়াও ইউরোপের বিভিন্ন দেশে আরও পাঁচটি অফিস রয়েছে।  প্রথমমন্ত্রী মার্ক ড্রেকফোর্ড ইউরোপীয় কূটনৈতিক সফরের ওপর বিশেষ গুরুত্ব দেন। তিনি ২০১৯, ২০২০, ২০২২ এবং ২০২৩ সালে সেন্ট ডেভিড’স ডে উপলক্ষে ব্রাসেলস সফর করেন।

২০২২ সালের মার্চে প্রথমমন্ত্রী যুক্তরাজ্যের উপ-সার্বভৌম সরকারগুলোর মধ্যে সম্পর্ক জোরদার করার জন্য CoR-UK Contact Group-কে আহ্বান জানান। তিনি মনে করেন, এর মাধ্যমে যুক্তরাজ্য ও ইউরোপীয় ইউনিয়নের মধ্যকার সংযোগ ধরে রাখা সম্ভব।

২০২৩ সালের ২১ মার্চ ইউরোপীয় ইউনিয়নের রাষ্ট্রদূত পেদ্রো সেরানো প্রথমবারের মতো ওয়েলস সফর করেন। তিনি কার্ডিফে একসাথে স্লোভেনিয়া, স্লোভাকিয়া এবং সাইপ্রাসের রাষ্ট্রদূতদের সঙ্গে আসেন।

### জার্মানি
জার্মানি দীর্ঘদিন ধরে ওয়েলসের গুরুত্বপূর্ণ রপ্তানি গন্তব্য হিসেবে বিবেচিত। ২০১৮ সালে ওয়েলসের পণ্য রপ্তানির পরিমাণ ছিল বছরে ৩.৩ বিলিয়ন পাউন্ড।  ২০২১ সালে জার্মানি  ওয়েলসের সর্ববৃহৎ রপ্তানি গন্তব্য ছিল।

২০১৮ সালের হিসাব অনুযায়ী, ওয়েলসে প্রায় ৯০টি জার্মান কোম্পানি কাজ করছিল।  ২০১৬ সালের এক গবেষণায় দেখা যায়, বিদেশি পর্যটকদের মধ্যে ১২% ছিলেন জার্মান, যা অস্ট্রেলিয়া (১৩%) ও যুক্তরাষ্ট্রের (১৫%) পরে তৃতীয় অবস্থানে।

ব্রেক্সিটের প্রেক্ষাপটে, ২০১৮ সালে ওয়েলস সরকার বার্লিন ও ডুসেলডর্ফে নতুন দুটি অফিস খোলে।

২০২১ সালে "ওয়েলস ইন জার্মানি ২০২১" নামে একটি সাংস্কৃতিক ও বাণিজ্যিক কার্যক্রম ঘোষণা করেন প্রথমমন্ত্রী মার্ক ড্রেকফোর্ড। কার্যক্রমের সূচনা হয় ১১ জানুয়ারি ২০২১ তারিখে জার্মান রাষ্ট্রদূতের সঙ্গে ভার্চুয়াল বৈঠকের মাধ্যমে।

### ফ্রান্স
ওয়েলসে প্রায় ৮০টি ফরাসি ব্যবসা প্রতিষ্ঠান রয়েছে, যেগুলোতে প্রায় ১০,০০০ মানুষ কাজ করে। ২০২০ সালে ফ্রান্সে ওয়েলসের রপ্তানি ছিল ১.৮ বিলিয়ন পাউন্ড। জার্মানির পরে ফ্রান্স ওয়েলসের দ্বিতীয় বৃহত্তম রপ্তানি বাজার।

২০২৩ সালের ১৬–১৮ মার্চ ফ্রান্স সফরে যান প্রথমমন্ত্রী ড্রেকফোর্ড। সেখানে তিনি "ওয়েলস ইন ফ্রান্স" বর্ষপালনের উদ্বোধন করেন।

### বাস্ক দেশ
বাস্ক দেশকে ওয়েলস সরকারের আন্তর্জাতিক কৌশলে একটি অগ্রাধিকারপ্রাপ্ত অংশীদার অঞ্চল হিসেবে বিবেচনা করা হয়। ২০১৮ সালের জুলাই মাসে দুই পক্ষের মধ্যে একটি সমঝোতা স্মারক স্বাক্ষরিত হয়।  ২০২৩ সালের মার্চে প্রথমমন্ত্রী বাস্ক দেশ সফর করেন।

### ফ্ল্যান্ডারস
ফ্লেমিশ সরকার এবং ফ্লেমিশ পার্লামেন্ট নিয়মিতভাবে ওয়েলস সরকার ও সেনেডের সঙ্গে যোগাযোগ রক্ষা করে। স্বাস্থ্য, সংস্কৃতি, পর্যটন এবং আন্তর্জাতিক সম্পর্ক—এই ক্ষেত্রগুলোতে প্রধানত সহযোগিতা চলে।

### ব্রুতাই
২০২৩ সালের মার্চ মাসে ফ্রান্স সফরের সময় প্রথমমন্ত্রী মার্ক ড্রেকফোর্ডের নেতৃত্বে একটি ওয়েলশ প্রতিনিধি দল ব্রুতাইন অঞ্চলের কর্মকর্তাদের সঙ্গে সাক্ষাৎ করে পারস্পরিক সম্পর্ককে চিহ্নিত করেন।

## উত্তর আমেরিকা

### যুক্তরাষ্ট্র
মার্কিন কংগ্রেসের সদস্যরা ওয়েলস মৈত্রী ককাস (Friends of Wales Caucus) প্রতিষ্ঠা করেছেন, যা যুক্তরাষ্ট্র ও ওয়েলসের মধ্যে সাংস্কৃতিক ও অর্থনৈতিক সম্পর্ক উন্নয়নের লক্ষ্যে কাজ করে।

### কানাডা
ওয়েলশ সরকার ২০২২ সালকে "কানাডায় ওয়েলসের বছর" হিসেবে ঘোষণা করে, যার উদ্দেশ্য ছিল কানাডায় ওয়েলসের পরিচিতি ও প্রভাব বৃদ্ধি করা।

### কুইবেক
ওয়েলশ সরকার ও কানাডার কুইবেক সরকারের মধ্যে একটি তহবিল সহায়তা কর্মসূচি চালু করা হয়, যার লক্ষ্য ছিল ওয়েলস ও কুইবেকের বিভিন্ন সংস্থার মধ্যে সহযোগিতা বাড়ানো। এতে বিশেষভাবে গুরুত্ব দেওয়া হয়েছে সবুজ পুনরুদ্ধার, অর্থনীতি, বিজ্ঞান, উদ্ভাবন, শিল্প ও সংস্কৃতি খাতে। ২০১৮ সালে মন্ট্রিলে ওয়েলশ অফিস খোলার পর ওয়েলস-কুইবেক আলোচনার সূচনা হয়। এতে দুই অঞ্চলের মধ্যে নিম্নোক্ত খাতে অংশীদারিত্ব বৃদ্ধি করা হয়েছে:

১. বাণিজ্য ও সরবরাহ শৃঙ্খল

২. গবেষণা ও উদ্ভাবন

৩. শিল্প ও সংস্কৃতি

৪. ভাষানীতি

৫. জ্ঞান ও দক্ষতা বিনিময়

২০২০ সালে কানাডা সফরের সময় ওয়েলশ আন্তর্জাতিক সম্পর্ক ও ওয়েলশ ভাষা মন্ত্রী মন্ট্রিলে উদ্দেশ্য **ঘোষণা স্বাক্ষর** করেন।

## এশিয়া

### কাতার
২০২২ সালের সেপ্টেম্বর মাসে, কাতারে মানবাধিকার নিয়ে উদ্বেগের কারণে ওয়েলসের কাতার অফিস বন্ধ করার কিছু আহ্বান জানানো হয়। ওয়েলশ সরকার ঐ আহবান প্রত্যাখ্যান করে। ওয়েলশ সরকার জানায়, তারা ওয়েলসের তুলনায় ভিন্ন মানবাধিকার পরিস্থিতি রয়েছে এমন দেশগুলোর সঙ্গে সম্পৃক্ত হতে চায়, যাতে সেসব দেশে পরিবর্তনের প্রভাব বিস্তার করা যায়।

### জাপান
১৯৭২ সালে টাকিরন ছিল প্রথম জাপানি কোম্পানি যারা ওয়েলসে উল্লেখযোগ্য বিনিয়োগ করে। ২০২২ সালের তথ্য অনুযায়ী, ওয়েলসে ৬০টিরও বেশি জাপানি কোম্পানির কার্যক্রম রয়েছে। ওয়েলস জাপানে বিভিন্ন কৃষিপণ্য রপ্তানি করে, এবং রাগবি খেলার মাধ্যমে সাংস্কৃতিক সম্পর্ক গড়ে উঠেছে।

ওয়েলশ সরকারের আন্তর্জাতিক কৌশলের আওতায়, ওয়েলশ সরকার জাপানের ওইতা প্রদেশীয় সরকারের সঙ্গে একটি সমঝোতা স্মারক (MoU) স্বাক্ষর করে। এর মাধ্যমে অর্থনৈতিক বিনিময়, শিল্প ও সংস্কৃতি, ক্রীড়া, একাডেমিয়া, পর্যটন, খাদ্য ও পানীয় ক্ষেত্রে সম্পর্ক জোরদারের উদ্যোগ নেওয়া হয়।

## আফ্রিকা
ওয়েলশ সরকার পরিচালিত "ওয়েলস অ্যান্ড আফ্রিকা" (Wales and Africa) কর্মসূচির লক্ষ্য হলো আফ্রিকার দারিদ্র্য দূরীকরণে সহায়তার জন্য ওয়েলসের জনগণকে উৎসাহিত ও সহায়তা করা।

"আন্তর্জাতিক শিক্ষা সুযোগ" (International Learning Opportunities বা ILO) কর্মসূচির আওতায়, ওয়েলসের অভিজ্ঞ নেতৃত্ব এবং ব্যবস্থাপকগণ লেসোথো, নামিবিয়া, সোমালিল্যান্ড অথবা উগান্ডায় ৮ সপ্তাহের জন্য কাজ করার সুযোগ পান।

"ওয়েলস এবং আফ্রিকা অনুদান প্রকল্প" (Wales and Africa Grant Scheme) হলো একটি অনুদান কর্মসূচি, যা সাব-সাহারান আফ্রিকায় কাজরত ওয়েলসের কমিউনিটি গ্রুপ ও সংগঠনসমূহকে সহায়তা করে।

"হাব কামরু আফ্রিকা" (Hub Cymru Africa) একটি প্রতিষ্ঠান, যা ওয়েলস এবং আফ্রিকা স্বাস্থ্য সংযোগ নেটওয়ার্ক, সাব-সাহারান উপদেষ্টা পরিষদ এবং ফেয়ার ট্রেড ওয়েলসকে সহায়তা প্রদান করে। এই প্রতিষ্ঠানটির কার্যক্রম ওয়েলশ আন্তর্জাতিক সম্পর্ক কেন্দ্রে (Welsh Centre for International Affairs) পরিচালিত হয়।

সাইজ অব ওয়েলস (Size of Wales) একটি সংস্থা, যার উদ্দেশ্য হলো ওয়েলসের আয়তনের সমান পরিমাণ আফ্রিকান গ্রীষ্মমণ্ডলীয় বন সংরক্ষণে ভূমিকা রাখা। এই উদ্যোগে ওয়েলশ গ্রামীণ বিষয়ক কাউন্সিল (Countryside Council for Wales বা CCW) এবং ওয়েলশ সরকার সহযোগিতা করে থাকে।

## ওয়েলশ আন্তর্জাতিক সম্পর্ক কেন্দ্র
বিশ্ব নাগরিকত্ব বিষয়ক শিক্ষা পরিষদ (Council for Education in World Citizenship বা CEWC) ছিল একটি সংস্থা, যার লক্ষ্য ছিল ১৯৪০-এর দশক থেকে তরুণদেরকে আন্তর্জাতিক সমস্যা সম্পর্কে শিক্ষিত করে তোলা। ওয়েলশ শাখাটি (CEWC-Cymru) জাতিসংঘ ওয়েলস সমিতির সঙ্গে কাজ করত এবং ১৯৭৩ সাল থেকে এটি ওয়েলশ আন্তর্জাতিক সম্পর্ক কেন্দ্রের সঙ্গে সহযোগিতায় কাজ শুরু করে। এই সংস্থাটি শান্তির মন্দিরে (Temple of Peace) অবস্থিত ছিল। ২০১৪ সালে, এই তিনটি সংস্থা একত্রিত হয়ে ওয়েলশ আন্তর্জাতিক সম্পর্ক কেন্দ্র গঠন করে।

## আরও দেখুন

* যুক্তরাজ্যের পররাষ্ট্র সম্পর্ক

## তথ্যসূত্র

বিষয়শ্রেণী:ওয়েলসের রাজনীতি
বিষয়শ্রেণী:অঞ্চলভিত্তিক আন্তর্জাতিক সম্পর্ক